proxectonos/corpus_dominio_legal_administrativo_tmp huggingface dataset:
DECRETO 65/2016, do 2 de xuño, polo que se modifica o Decreto 84/2012, do 16 de febreiro, polo que se establecen os prezos públicos polas prestacións das residencias de tempo libre.
Consellería de Política Social — I. Disposicións xerais — 14/06/2016

O día 2 de marzo de 2012 publicouse no Diario Oficial de Galicia o Decreto 84/2012, do 16 de febreiro, polo que se establecen os prezos públicos polas prestacións das residencias de tempo libre.
Nesta norma a Xunta de Galicia establece os prezos públicos exixibles polas prestacións das residencias de tempo libre de Panxón (Pontevedra) e do Carballiño (Ourense), dependentes da Consellería de Política Social, e que están especialmente indicadas para o desfrute do tempo de lecer das familias. Principalmente determínanse os prezos polas estadías e mantenza das persoas residentes e do servizo de comedor para os visitantes. Tamén se inclúen descontos e recargas de prezos.
A experiencia acumulada desde a entrada en vigor do decreto e a prioridade da Xunta de Galicia de executar políticas autonómicas en materia de acción social de apoio á familia, especialmente daqueles grupos de familias de especial consideración como son as familias numerosas, fan necesario modificar o réxime dos descontos establecidos no decreto.
Por tanto, procede modificar o punto 1 do anexo do Decreto 84/2012, do 16 de febreiro, no relativo aos descontos.
Na súa virtude, por proposta do conselleiro de Política Social, logo da deliberación do Consello da Xunta de Galicia na súa reunión do día dous de xuño de dous mil dezaseis,
Artigo único. Modificación do Decreto 84/2012, do 16 de febreiro, polo que se establecen os prezos públicos polas prestacións das residencias de tempo libre
O punto 1.2 do anexo do Decreto 84/2012, do 16 de febreiro, polo que se establecen os prezos públicos polas prestacións das residencias de tempo libre, queda redactado como segue:
«1.2. Descontos:
– Nenos/as menores de 2 anos que non utilicen os servizos de comedor ou durman nos cuartos dos seus responsables: exentos/as.
– Nenos/as comprendidos entre 2 e os 12 anos: 50 % sobre o importe da estadía.
– Familias numerosas: 30 % sobre o prezo final que resulte da súa estadía.
– Persoas con discapacidade: 10 %.
– Persoas maiores de 60 anos: 10 %.
– Grupos integrados por persoas adultas e nenos/as maiores de 12 anos, que excedan 25 prazas, para a mesma residencia e data en tempada baixa e media: 10 %.
– Mulleres vítimas de violencia de xénero: 50 %, sempre que a acreditación da dita circunstancia tivese sido emitida nos doce meses anteriores á data da presentación da solicitude por calquera dos motivos recoñecidos no artigo 5 da Lei 11/2007, galega para a prevención e o tratamento integral da violencia de xénero.
Os descontos anteriores serán incompatibles entre si agás para as familias numerosas residentes na Comunidade Autónoma de Galicia».
Disposición derradeira única. Entrada en vigor
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, dous de xuño de dous mil dezaseis
RESOLUCIÓN do 8 de xuño de 2016 pola que se redistribúen os créditos orzamentarios das bases reguladoras dos premios e axudas aos proxectos Piloto fábrica 4.0 en Galicia (Piloto fábrica 4.0), cofinanciados polo Fondo Europeo de Desenvolvemento Rexional con cargo ao programa operativo Feder Galicia 2014-2020.
Instituto Galego de Promoción Económica — III. Outras disposicións — 16/06/2016

No Diario Oficial de Galicia número 247, do 29 de decembro de 2015, publicouse a Resolución do 28 de decembro de 2015 pola que se dá publicidade do acordo do Consello de Dirección que aproba as bases reguladoras dos premios e axudas deste instituto aos proxectos Piloto fábrica 4.0 en Galicia (Piloto fábrica 4.0), cofinanciados polo Fondo Europeo de Desenvolvemento Rexional con cargo ao programa operativo Feder Galicia 2014-2020, e procedeuse a súa convocatoria en réxime de concorrencia competitiva.
Na dita resolución, no seu punto cuarto, establécese a súa dotación orzamentaria, así como que o director xeral do Igape poderá ampliar os créditos e modificar as partidas orzamentarias, logo de declaración de dispoñibilidade dos créditos nos termos referidos no artigo 30.2 do Decreto 11/2009, mediante resolución publicada para o efecto.
No número quinto da devandita resolución establecíase que os proxectos poderían ter como prazo máximo de execución, alternativamente, o 30 de setembro de 2016 ou o 30 de xuño de 2017.
Unha vez examinados os proxectos e tomada a decisión do xurado, resulta que os prazos de execución dos proxectos individuais das empresas non se axustan á distribución de anualidades do crédito prevista inicialmente polo que, para poder resolver definitivamente a convocatoria e conceder os correspondentes premios e axudas, precísanse redistribuír os devanditos importes.
Por todo o anterior, de conformidade co disposto no artigo 49 da Lei 30/1992, do 26 de novembro, de réxime xurídico das administracións públicas e do procedemento administrativo común, e dado que non se causan prexuízos a terceiros,
Único. Redistribuír os créditos orzamentarios das bases reguladoras dos premios e axudas deste instituto aos proxectos Piloto fábrica 4.0 en Galicia (Piloto fábrica 4.0), cofinanciados polo Fondo Europeo de Desenvolvemento Rexional con cargo ao programa operativo Feder Galicia 2014-2020, publicadas mediante Resolución do 28 de decembro de 2015 (DOG núm. 247, do 29 de decembro), quedando establecidos do seguinte xeito:
Santiago de Compostela, 8 de xuño de 2016
EXTRACTO da Orde do 3 de xuño de 2016 pola que se aproban as bases que rexerán a convocatoria de bolsas de formación en réxime de empresa tutelada para os/as titulados/as en ciclos formativos de acuicultura e se procede á súa convocatoria.
Consellería do Mar — III. Outras disposicións — 01/07/2016

BDNS (Identif.): 310028.
De conformidade co previsto nos artigos 17.3.b) e 20.8 da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións:
(http://www.pap.minhap.gob.es/bdnstrans/index).
Primeiro.
Persoas beneficiarias
Españois ou nacionais dun país membro da Unión Europea ou estranxeiro con permiso de residencia en España no momento de solicitar a bolsa e con dominio dalgunha das linguas oficiais da Comunidade Autónoma de Galicia, que estean en posesión do ciclo formativo de acuicultura na data de remate do prazo de presentación de solicitudes desta orde de convocatoria. Poderase presentar aquel alumnado titulado como técnico medio en Operacións de Cultivo Acuícolas/técnico medio en Cultivos Acuícolas e/ou técnico superior en Produción Acuícola/técnico superior en Acuicultura.
Segundo.
Obxecto
Formación en réxime de empresa tutelada de catro persoas tituladas nos ciclos formativos de acuicultura.
Terceiro.
Bases reguladoras
Orde do 3 de xuño de 2016 pola que se aproban as bases que rexerán a convocatoria de bolsas de formación en réxime de empresa tutelada para os/as titulados/as en ciclos formativos de acuicultura e se procede á súa convocatoria.
Cuarto.
Contía
O financiamento destas bolsas farase con cargo ás partidas orzamentarias 14 03 422K 480.0 (76.800 €) e 14 03 422K 484.0 (5.120 €) dos orzamentos xerais da Comunidade Autónoma de Galicia dos anos 2016-2018, que se destinarán ao pagamento das mensualidades dos bolseiros e das cotas da Seguridade Social, respectivamente.
O importe bruto mensual de cada bolsa será de oitocentos euros (800 €).
O número de bolsas é de catro.
Quinto.
Prazo de presentación de solicitudes
Un mes, que contará a partir do día seguinte ao da publicación desta orde no DOG. Entenderase como último día do prazo o correspondente ao mesmo ordinal do día da publicación.
Santiago de Compostela, 3 de xuño de 2016
RESOLUCIÓN do 8 de xuño de 2016 pola que se lles dá publicidade aos convenios de colaboración subscritos no cuarto cuadrimestre do exercicio 2014, no 2015 e no primeiro cuadrimestre de 2016.
Instituto Galego de Promoción Económica — III. Outras disposicións — 17/06/2016

O artigo 11 da Lei 4/2006, do 30 de xuño, de transparencia e boas prácticas na Administración pública galega (DOG núm. 136, do 14 de xullo), establece que as entidades de dereito público vinculadas ou dependentes da Comunidade Autónoma de Galicia deberán publicar no Diario Oficial de Galicia unha relación dos convenios de colaboración asinados.
Polo que antecede, en virtude das facultades que teño concedidas,
Único. Facer pública a relación dos convenios subscritos polo Instituto Galego de Promoción Económica no cuarto cuadrimestre do exercicio 2014, no 2015 e no primeiro cuadrimestre do 2016, que se anexa a esta resolución.
Santiago de Compostela, 8 de xuño de 2016
RESOLUCIÓN do 14 de xuño de 2016 pola que se amplía o prazo máximo para presentar a solicitude de anticipo establecido na Resolución do 28 de decembro de 2015 pola que se deu publicidade ao acordo do Consello de Dirección que aproba as bases reguladoras das axudas para a execución de accións de promoción exterior conxunta das empresas galegas (Galicia Exporta Organismos Intermedios), cofinanciadas polo Fondo Europeo de Desenvolvemento Rexional, no marco do programa operativo Feder Galicia 2014-2020, e se procedeu á súa convocatoria en réxime de concorrencia competitiva.
Instituto Galego de Promoción Económica — III. Outras disposicións — 17/06/2016

No
Diario Oficial de Galicia
núm. 248, do 30 de decembro de 2015, publicouse a Resolución do 28 de decembro de 2015 pola que se lle deu publicidade ao acordo do Consello de Dirección que aproba as bases reguladoras das axudas para a execución de accións de promoción exterior conxunta das empresas galegas (Galicia Exporta Organismos Intermedios), cofinanciadas polo Fondo Europeo de Desenvolvemento Rexional, no marco do programa operativo Feder Galicia 2014-2020, e se procedeu á súa convocatoria en réxime de concorrencia competitiva.
No punto quinto do Resolvo establécese que a data límite para o prazo de presentación da solicitude de anticipo, unha vez notificada a resolución de concesión, é o 15 de xuño de 2016.
Tendo en conta que non foi posible a notificación da resolución no prazo máximo establecido no punto quinto do Resolvo, o 31 de maio de 2016, os solicitantes non teñen prazo dispoñible para presentar a solicitude de anticipo conforme o estipulado.
Por todo o anterior, de conformidade co disposto no artigo 49 da Lei 30/1992, do 26 de novembro, de réxime xurídico das administracións públicas e do procedemento administrativo común, e dado que non se causan prexuízos a terceiros,
Artigo 1
Ampliar ata o 4 de xullo de 2016 o prazo para presentar a solicitude de anticipo previsto no punto quinto do Resolvo da Resolución do 28 de decembro de 2015 pola que se lle deu publicidade ao acordo do Consello de Dirección que aproba as bases reguladoras das axudas para a execución de accións de promoción exterior conxunta das empresas galegas (Galicia Exporta Organismos Intermedios), cofinanciadas polo Fondo Europeo de Desenvolvemento Rexional, no marco do programa operativo Feder Galicia 2014-2020, e se procedeu á súa convocatoria en réxime de concorrencia competitiva.
Artigo 2
Esta resolución entrará en vigor o mesmo día da súa publicación no
Diario Oficial de Galicia
.
Santiago de Compostela, 14 de xuño de 2016
ORDE do 8 de xuño de 2016 pola que se determina a época de perigo alto de incendios.
Consellería do Medio Rural — III. Outras disposicións — 13/06/2016

O artigo 9 da Lei 3/2007, do 9 de abril, de prevención e defensa contra os incendios forestais de Galicia, modificada pola Lei 7/2012, do 28 de xuño, de montes de Galicia, establece que, en consideración aos antecedentes e datos históricos sobre o risco de aparición de incendios forestais en Galicia e sobre a incidencia das variables meteorolóxicas no comportamento do lume, a consellería con competencias en materia forestal definirá a época de perigo alto, que condicionará a intensidade das medidas que se vaian adoptar para a defensa do territorio de Galicia.
As análises espazo-temporais dos lumes forestais en Galicia nos últimos vinte anos reflicten dúas épocas cun incremento notable da actividade incendiaria e, polo tanto, débense considerar como épocas de perigo alto de incendios:
– Unha época fixa no período estival, que se corresponde normalmente coa campaña de incendios, durante os meses de xullo, agosto e setembro.
– Unha época variable, cunha duración aproximada dun mes, que oscila normalmente entre os meses de febreiro, marzo e abril.
Nestas épocas o despregamento de medios de extinción e alerta deberá ser máximo, en función dos índices de risco.
A ampliación como período de perigo alto da época fixa no período estival, así como a declaración como perigo alto da época variable, requiren de mecanismos áxiles e eficaces que permitan dar a coñecer estas circunstancias de modo inmediato aos medios implicados nos traballos de prevención e defensa contra incendios forestais, xa que os índices de risco de incendios e as predicións meteorolóxicas de que se dispón na actualidade só permiten facer previsións fiables como máximo a tres días. Por isto, procede establecer un medio dotado de maior celeridade que permita o coñecemento xeral e a adecuada publicidade da previsión de novos períodos para ofrecer maior seguridade e garantías aos cidadáns.
Con base no exposto e ao abeiro do establecido na Lei 1/1983, do 22 de febreiro, reguladora da Xunta e da súa Presidencia,
Artigo único. Época de perigo alto de incendios
Decláranse como época de perigo alto de incendios forestais durante o ano 2016 as datas comprendidas entre o 1 de xullo e o 30 de setembro.
Disposición derradeira primeira. Facultade de desenvolvemento
Facúltase ao director xeral de Ordenación e Produción Forestal para ditar cantas instrucións sexan precisas para modificar as ditas datas e declarar como perigo alto outras épocas do ano, cando as condicións meteorolóxicas ou outras circunstancias agraven o risco de incendios.
Disposición derradeira segunda. Entrada en vigor
Esta orde entrará en vigor o mesmo día da súa publicación no
Diario Oficial de Galicia
.
Santiago de Compostela, 8 de xuño de 2016
EXTRACTO da Orde do 25 de maio de 2016 pola que se establecen as bases reguladoras aplicables á concesión das subvencións do Programa de infravivenda do Plan RehaVIta, Plan galego de rehabilitación, alugamento e mellora de acceso á vivenda 2015-2020, e se procede á súa convocatoria para o ano 2016.
Consellería de Infraestruturas e Vivenda — III. Outras disposicións — 14/06/2016

BDNS (Identif.): 308082.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións http://www.pap.minhap.gob.es/bdnstrans/index):
Primeiro. Beneficiarios
Poderán ser beneficiarios destas axudas os concellos de Galicia de menos de 10.000 habitantes.
Segundo. Obxecto
Estas subvencións están dirixidas a prestar apoio aos concellos de Galicia de menos de 10.000 habitantes para que poidan axudar con carácter urxente as unidades de convivencia que habiten, en condicións de propietarias, nunha vivenda que se encontre en mal estado de conservación e non dispoñan de recursos para acometer obras que permitan ter as mínimas condicións de habitabilidade. Así mesmo, estas subvencións terán por obxecto permitir aos concellos rehabilitar edificacións ou vivendas do seu patrimonio municipal para solucionar os problemas de residencia de unidades de convivencia que cumpran os requisitos fixados nesta orde.
Terceiro. Bases reguladoras
As bases reguladoras establécense nesta orde.
Cuarto. Importe
1. As subvencións previstas nesta convocatoria faranse efectivas con cargo á aplicación orzamentaria 08.80.451A.760.0, por importe de 200.000 euros, dos orzamentos xerais da Comunidade Autónoma de Galicia para o ano 2016.
2. As axudas aos concellos para as actuacións sinaladas poderán acadar ata o 80 % do orzamento protexido das obras, sen que en ningún caso poidan superar a cantidade de 12.000 euros por edificación.
Quinto. Prazo de presentación de solicitudes
O prazo de presentación de solicitudes comezará a partir do día seguinte ao da publicación desta orde no Diario Oficial de Galicia e rematará co esgotamento da partida orzamentaria contida nesta convocatoria e, en todo caso, o día 30 de novembro de 2016.
Santiago de Compostela, 25 de maio de 2016
RESOLUCIÓN do 1 de xuño de 2016 pola que se fai público o Acordo do 31 de maio de 2016 polo que se aproba a modificación da relación de postos de traballo do persoal desta institución.
Consello de Contas de Galicia — III. Outras disposicións — 13/06/2016

O Consello de Contas de Galicia, creado polo Estatuto de autonomía e regulado pola Lei 6/1985, do 24 de xuño, é o órgano estatutario de fiscalización das contas e da xestión económico-financeira e contable do sector público da Comunidade Autónoma de Galicia e exerce as súas funcións con plena independencia e sometemento ao ordenamento xurídico.
O Consello de Contas dispón de potestades de autoorganización para estruturar os seus propios medios e servizos do modo máis conveniente para o exercicio das súas competencias e a consecución dos seus fins.
Como unha garantía máis da independencia e da capacidade de autoorganización, o Consello asume por lei a aprobación e a modificación da súa relación de postos de traballo, que corresponde ao Pleno da institución.
A modificación da relación de postos de traballo do persoal funcionario, interino e eventual do Consello de Contas xustifícase pola necesidade de adaptar a RPT ás actuais demandas funcionais e organizativas do organismo co fin de dar un mellor cumprimento ás novas funcións que en materia de prevención da corrupción e consultivas foron atribuídas ao Consello Contas pola Lei 8/2015, do 7 de agosto, de reforma da Lei 6/1985, do 24 de xuño, do Consello de Contas. Con ese obxectivo revísase o actual réxime retributivo do persoal funcionario interino e eventual eliminando o complemento de produtividade e axustando o específico sen que se produza incremento do gasto e cumprindo os requisitos e límites da Lei de orzamentos da Comunidade Autónoma para o exercicio 2016. A modificación está na liña xa avanzada por outros órganos estatutarios e dentro dos parámetros retributivos aprobados nos mesmos órganos para postos de similar nivel.
En consecuencia, unha vez consultadas as organizacións sindicais presentes na mesa xeral de negociación do persoal funcionario desta institución, o Pleno do Consello de Contas, na súa sesión do día 31 de maio de 2016, adoptou o seguinte
Primeiro. Modificar a vixente relación de postos de traballo do Consello de Contas nos termos que se sinalan no anexo a este acordo.
Segundo. Establecer un réxime transitorio aplicable ao importe do complemento específico correspondente ao mes de xuño de 2016. Para dar cumprimento ás limitacións orzamentarias e non incorrer en incremento do gasto, as cantidades do complemento específico do mes de xuño de 2016 axustaranse aos seguintes importes:
Terceiro. Ordenar a publicación deste acordo no Diario Oficial de Galicia con data de efectos da modificación do día 1 de xuño de 2016.
Santiago de Compostela, 1 de xuño de 2016
RESOLUCIÓN do 8 de xuño de 2016, da Xefatura Territorial da Coruña, pola que se adxudican as subvencións para os proxectos de fomento do uso do galego dos equipos de dinamización lingüística dos centros de titularidade privada de Galicia que imparten ensinanzas regradas de niveis non universitarios, para o curso escolar 2015/16, ao abeiro da Orde do 1 de decembro de 2015 (Diario Oficial de Galicia número 248, do 30 de decembro).
Consellería de Cultura, Educación e Ordenación Universitaria — III. Outras disposicións — 21/06/2016

O xefe territorial da Consellería de Cultura, Educación e Ordenación Universitaria da Coruña, logo de ver a proposta de resolución da Xefatura do Gabinete de Normalización Lingüística, que fiscalizou a Intervención Territorial Delegada, e ao ter delegadas as competencias segundo o artigo 13 da convocatoria,
RESOLVE:
– Adxudicar as cantidades propostas que se recollen no anexo I.
– Denegar as solicitudes de subvencións polos motivos que se expoñen no anexo II.
Contra esta resolución caberá interpoñer recurso de reposición, no prazo dun mes, ante esta xefatura territorial ou, directamente, recurso contencioso-administrativo, no prazo de dous meses, ante o Tribunal Superior de Xustiza de Galicia. Estes prazos contaranse desde o día seguinte ao da publicación desta resolución no
Diario Oficial de Galicia
.
A Coruña, 8 de xuño de 2016
RESOLUCIÓN do 3 de xuño de 2016, da Dirección Xeral de Comercio, pola que se dá publicidade ás distintas axudas concedidas nas anualidades 2010 e 2011 que foron cofinanciadas con fondos Feder.
Consellería de Economía, Emprego e Industria — III. Outras disposicións — 14/06/2016

Rematado o Plan de mellora da produtividade e competitividade do comercio (2009-2012), desenvolvido mediante convenios subscritos co Ministerio de Economía e Competitividade, procede dar publicidade ás distintas axudas concedidas nas anualidades 2010 e 2011 por esta Dirección Xeral de Comercio que se relacionan no anexo e que foron cofinanciadas con fondos Feder, así como comunicar mediante esta resolución aos afectados que correspondan, de ser o caso, a obriga de colocar unha placa explicativa permanente.
Santiago de Compostela, 3 de xuño de 2016
Expedientes 2010
Expedientes 2011
RESOLUCIÓN do 7 de xuño de 2016, da Xefatura Territorial de Pontevedra, pola que se adxudican as subvencións para os proxectos de fomento do uso do galego dos equipos de dinamización lingüística dos centros de titularidade privada de Galicia que imparten ensinanzas regradas de niveis non universitarios, para o curso escolar 2015/16, ao abeiro da Orde do 1 de decembro de 2015 (DOG número 248, do 30 de decembro).
Consellería de Cultura, Educación e Ordenación Universitaria — III. Outras disposicións — 21/06/2016

O xefe territorial da Consellería de Cultura, Educación e Ordenación Universitaria de Pontevedra, logo de ver a proposta de resolución da Xefatura do Gabinete de Normalización Lingüística, que fiscalizou a Intervención Territorial Delegada, e ao ter delegadas as competencias segundo o artigo 13 da convocatoria, resolve:
– Adxudicar as cantidades propostas que se recollen no anexo I.
– Denegar as solicitudes de subvencións polos motivos que se expoñen no anexo II.
Contra esta resolución caberá interpoñer recurso de reposición, no prazo dun mes, ante esta xefatura territorial ou, directamente, recurso contencioso-administrativo, no prazo de dous meses, ante o Tribunal Superior de Xustiza de Galicia. Estes prazos contaranse desde o día seguinte ao da publicación desta resolución no Diario Oficial de Galicia.
Pontevedra, 7 de xuño de 2016
RESOLUCIÓN do 3 de xuño de 2016, da Xefatura Territorial de Lugo, pola que se adxudican as subvencións para os proxectos de fomento do uso do galego dos equipos de dinamización lingüística dos centros de titularidade privada de Galicia que imparten ensinanzas regradas de niveis non universitarios, para o curso escolar 2015/16, ao abeiro da Orde do 1 de decembro de 2015 (Diario Oficial de Galicia número 248, do 30 de decembro).
Consellería de Cultura, Educación e Ordenación Universitaria — III. Outras disposicións — 21/06/2016

A xefa territorial da Consellería de Cultura, Educación e Ordenación Universitaria de Lugo, logo de ver a proposta de resolución da Xefatura do Gabinete de Normalización Lingüística, que fiscalizou a Intervención Territorial Delegada, e ao ter delegadas as competencias segundo o artigo 13 da convocatoria, resolve:
– Adxudicar as cantidades propostas que se recollen no anexo I.
Contra esta resolución caberá interpoñer recurso de reposición, no prazo dun mes, ante esta xefatura territorial ou, directamente, recurso contencioso-administrativo, no prazo de dous meses, ante o Tribunal Superior de Xustiza de Galicia. Estes prazos contaranse desde o día seguinte ao da publicación desta resolución no Diario Oficial de Galicia.
Lugo, 3 de xuño de 2016
ORDE do 2 de xuño de 2016 pola que se publica a concesión dos premios extraordinarios de formación profesional de grao superior correspondentes ao curso 2014/15, convocados pola Orde do 18 de febreiro de 2016 (Diario Oficial de Galicia número 39, do 26 de febreiro).
Consellería de Cultura, Educación e Ordenación Universitaria — III. Outras disposicións — 14/06/2016

A Orde do 18 de febreiro de 2016 (DOG do 26) pola que se convocan os premios extraordinarios de formación profesional de grao superior correspondentes ao curso 2014/15, establece no seu artigo 11.2 que o titular da Dirección Xeral de Educación, Formación Profesional e Innovación Educativa elevará a proposta feita polo xurado de selección ao conselleiro de Cultura, Educación e Ordenación Universitaria, quen emitirá a correspondente orde de adxudicación para a súa publicación no Diario Oficial de Galicia.
Unha vez realizada polo xurado de selección a valoración das solicitudes presentadas, publicados os resultados coas puntuacións provisionais obtidas polos candidatos e candidatas, resoltas as reclamacións presentadas, vistas a acta coa proposta definitiva do xurado de selección e a proposta do director xeral de Educación, Formación Profesional e Innovación Educativa sobre a concesión destes premios,
Primeiro. Conceder os premios extraordinarios de formación profesional de grao superior correspondentes ao curso 2014/15, ao alumnado que figura no anexo desta orde.
Segundo. Contra esta orde poderase recorrer mediante recurso potestativo de reposición ante o conselleiro de Cultura, Educación e Ordenación Universitaria no prazo dun mes, a partir do día seguinte ao da data de publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente mediante recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia, no prazo de dous meses, segundo prevé o artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 2 de xuño de 2016
RESOLUCIÓN do 6 de xuño de 2016, da Xefatura Territorial de Ourense, pola que se adxudican as subvencións para os proxectos de fomento do uso do galego dos equipos de dinamización lingüística dos centros de titularidade privada de Galicia que imparten ensinanzas regradas de niveis non universitarios, para o curso escolar 2015/16, ao abeiro da Orde do 1 de decembro de 2015 (Diario Oficial de Galicia número 248, do 30 de decembro).
Consellería de Cultura, Educación e Ordenación Universitaria — III. Outras disposicións — 21/06/2016

A xefa territorial da Consellería de Cultura, Educación e Ordenación Universitaria de Ourense, logo de ver a proposta de resolución da Xefatura do Gabinete de Normalización Lingüística, que fiscalizou a Intervención Territorial Delegada, e ao ter delegadas as competencias segundo o artigo 13 da convocatoria,
RESOLVE:
– Adxudicar as cantidades propostas que se recollen no anexo.
Contra esta resolución caberá interpoñer recurso de reposición, no prazo dun mes, ante esta xefatura territorial ou, directamente, recurso contencioso-administrativo, no prazo de dous meses, ante o Tribunal Superior de Xustiza de Galicia. Estes prazos contaranse desde o día seguinte ao da publicación desta resolución no
Diario Oficial de Galicia
.
Ourense, 6 de xuño de 2016
EXTRACTO da Orde do 3 de xuño de 2016 pola que se establecen as bases reguladoras e se fai pública a convocatoria para a concesión, en réxime de concorrencia competitiva, dos premios Smart Commerce de Galicia 2016 (código de procedemento IN214C).
Consellería de Economía, Emprego e Industria — III. Outras disposicións — 21/06/2016

BDNS (Identif.): 309456
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional ( http://www.pap.minhap.go.es/bdnstrans/index ):
Primeiro. Beneficiarios
Aqueles comercios que apostan por situar o cliente no centro da súa estratexia, aproveitando todos os recursos á súa disposición co fin de achegarlle a súa oferta.
Segundo. Obxecto
Estas bases teñen por obxecto regular a concesión dos premios Smart Commerce como un recoñecemento institucional e social.
Terceiro. Bases reguladoras
Publícanse conxuntamente coa convocatoria.
Cuarto. Importe
Destínase un total de 8.500 euros da aplicación orzamentaria 09.30.751A.480.0.
Os premios do Comercio constarán das seguintes categorías:
a) Premio Smart Commerce Galicia, cunha contía de 2.000 euros, na cal se incluirá o premio correspondente á provincia.
b) Premio Smart Commerce Provincial, cunha contía de 1.500 euros por provincia.
c) Premio e-Commerce, cunha contía de 1.000 euros.
d) Premio Social Commerce, cunha contía de 1.000 euros.
Quinto. Prazo de presentación de solicitudes
Dous meses, contados a partir do día seguinte ao da publicación desta orde no DOG. Entenderase que o prazo vence o día cuxo ordinal coincida co que serviu de partida, que é o da publicación no DOG, e, se é festivo, o primeiro día hábil seguinte.
Santiago de Compostela, 3 de xuño de 2016
DECRETO 70/2016, do 16 de xuño, polo que se concede a Medalla Castelao.
Vicepresidencia e Consellería de Presidencia, Administracións Públicas e Xustiza — III. Outras disposicións — 21/06/2016

En atención aos méritos que neles concorren, por proposta do vicepresidente e conselleiro de Presidencia, Administracións Públicas e Xustiza, e logo de deliberación do Consello da Xunta de Galicia, na súa reunión do día dezaseis de xuño de dous mil dezaseis, concédeselle a Medalla Castelao a:
– Alfredo Conde Cid
– Xerardo Estévez Fernández
– María Teresa Miras Portugal
-– José Antonio Vilaboa Barreiro
– Coro Galego «Cántigas da Terra»
Santiago de Compostela, dezaseis de xuño de dous mil dezaseis
RESOLUCIÓN do 20 de maio de 2016, da Secretaría Xeral Técnica da Consellería de Medio Ambiente e Ordenación do Territorio, pola que se dá publicidade dos convenios de colaboración subscritos durante o primeiro cuadrimestre do ano 2016.
Consellería de Medio Ambiente e Ordenación do Territorio — III. Outras disposicións — 21/06/2016

O artigo 15 da Lei 1/2016, do 18 de xaneiro, de transparencia e bo goberno (
Diario Oficial de Galicia
núm. 30, do 15 de febreiro) impón a cada consellería ou entidade da Xunta de Galicia a obriga de publicar no
Diario Oficial de Galicia
unha relación dos convenios subscritos no cuadrimestre anterior.
En consecuencia e para dar cumprimento a esa obriga,
Dar publicidade da relación de convenios de colaboración subscritos pola Consellería de Medio Ambiente e Ordenación do Territorio durante o primeiro cuadrimestre do ano 2016, que se incorpora como anexo a esta resolución.
Santiago de Compostela, 20 de maio de 2016
CORRECCIÓN de erros. Resolución do 1 de xuño de 2016 pola que se dispón a substitución dun vogal da Comisión da Transparencia.
Valedor do Pobo — II. Autoridades e persoal — 21/06/2016

Advertido erro na mencionada resolución, na versión en castelán, publicada no Diario Oficial de Galicia núm. 107, do 7 de xuño de 2016.
Faise a corrección na versión do Diario Oficial de Galicia neste idioma. Tal corrección non procede no texto en galego.
ORDE do 15 de xuño de 2016 pola que se dispón o nomeamento de vogais do Consello Reitor do Fondo Galego de Garantía Agraria.
Consellería do Medio Rural — II. Autoridades e persoal — 21/06/2016

O Fondo Galego de Garantía Agraria é un organismo autónomo adscrito á Consellería do Medio Rural. En desenvolvemento do mandato contido na Lei 16/2010, do 17 de decembro, de organización e funcionamento da Administración xeral e do sector público autonómico de Galicia, aprobouse o Decreto 7/2014, do 16 de xaneiro, polo que se aproban os estatutos do organismo autónomo Fondo Galego de Garantía Agraria (DOG núm. 18, do 28 de xaneiro).
O artigo 19 dos estatutos do Fondo Galego de Garantía Agraria dispón que o Consello Reitor estará composto polos titulares da Presidencia, Vicepresidencia, Dirección e cinco vogais, e asistido pola Secretaría. Así mesmo, establece que serán vogais do Consello Reitor tres representantes da consellería competente en materia de medio rural, designados/as de entre persoas de recoñecido prestixio no sector lácteo-gandeiro e altos cargos ou funcionarios/as da Administración autonómica; un/unha representante da consellería competente en materia de facenda, designado/a por proposta desta, e, finalmente, un/unha representante da consellería competente en materia de conservación da natureza, designada por proposta desta.
O nomeamento destes vogais correspóndelle á persoa titular da Consellería do Medio Rural.
Con base nas circunstancias anteriores, unha vez feitas as correspondentes propostas por cada consellería, cómpre facer o nomeamento dos vogais do Consello Reitor do Fondo Galego de Garantía Agraria que, para xeral coñecemento, se publicará no Diario Oficial de Galicia.
Por todo isto, en virtude das atribucións que me confire a Lei 1/1983, do 22 de febreiro, de normas reguladoras da Xunta e da súa Presidencia,
Artigo único.
Nomear vogais do Consello Reitor do Fondo Galego de Garantía Agraria as seguintes persoas:
a) En representación da consellería con competencias en materia do medio rural:
– Vogal: a persoa titular da Secretaría Xeral Técnica.
– Vogal: a persoa titular da Dirección Xeral de Ordenación e Produción Forestal.
– Vogal: a persoa titular da Subdirección Xeral de Xestión da PAC do Fondo Galego de Garantía Agraria.
b) En representación da consellería con competencias en materia de facenda:
– Vogal: a persoa titular da Subdirección Xeral de Xestión do Fondo Social Europeo e Outros Programas Comunitarios.
c) En representación da consellería con competencias en materia de medio ambiente e ordenación do territorio:
– Vogal: a persoa titular da Dirección Xeral de Conservación da Natureza.
Santiago de Compostela, 15 de xuño de 2016
RESOLUCIÓN do 20 de maio de 2016, da Secretaría Xeral Técnica da Consellería de Política Social, pola que se dá publicidade aos convenios de colaboración subscritos por esta consellería no primeiro cuadrimestre do ano 2016.
Consellería de Política Social — III. Outras disposicións — 13/06/2016

O artigo 15.2 da Lei 1/2016, do 18 de xaneiro, de transparencia e bo goberno, establece que cada consellería ou entidade terá que remitir para a súa publicación no
Diario Oficial de Galicia
unha relación dos convenios subscritos referida ao cuadrimestre anterior, que completa con inclusión de convenios non incluídos na anterior publicación, para os efectos de cumprir coas obrigacións legais fixadas.
En consecuencia, e para lle dar cumprimento a esa obriga,
Darlle publicidade á relación de convenios de colaboración subscritos pola Consellería de Política Social durante o primeiro cuadrimestre do ano 2016, que se incorpora como anexo a esta resolución.
Santiago de Compostela, 20 de maio de 2016
RESOLUCIÓN do 30 de maio de 2016, da Dirección Xeral de Emerxencias e Interior, pola que se acorda outorgar o distintivo de permanencia ao persoal dos distintos corpos de policía local dos concellos de Galicia.
Vicepresidencia e Consellería de Presidencia, Administracións Públicas e Xustiza — III. Outras disposicións — 13/06/2016

A Lei 4/2007, do 20 de abril, de coordinación de policías locais, establece no seu artigo 74 que o persoal dos corpos de policía local de Galicia pode ser distinguido ou recompensado de acordo co que se determine regulamentariamente.
Deste xeito o Decreto 243/2008, do 16 de outubro, de desenvolvemento da devandita lei, determina no seu artigo 89 as modalidades de distincións; na alínea c) figura o distintivo de permanencia, a que se refire tamén o número 3 do artigo 90, cando expresa que este distintivo se entregará aos policías locais, calquera que sexa a súa categoría, cando se cumpran os requisitos de permanencia e de traxectoria profesional exixidos para a súa concesión.
O mesmo Decreto 243/2008, no seu artigo 93.1, establece que o distintivo de permanencia se entregará anualmente, mediante resolución da persoa titular da unidade directiva competente en materia de coordinación de policías locais, aos policías locais cando cumpran 25 anos de servizos efectivos no corpo, calquera que sexa a súa categoría, sempre que non consten antecedentes desfavorables no seu expediente persoal ou pendentes de cancelar, cuestións que deberán ser acreditadas polos concellos que corresponda.
De acordo co previsto no artigo 93.1, do Decreto 243/2008, do 16 de outubro, que desenvolve a Lei 4/2007, do 20 de abril, de coordinación de policías locais,
Primeiro. Publicar como anexo a listaxe de persoas ás cales se lles entregará o distintivo de permanencia, por ter cumpridos, a 31 de decembro do 2015, 25 anos de servizo nos corpos de policía local, segundo as certificacións dos respectivos concellos de pertenza, tanto respecto do tempo de servizos como do resto de requisitos.
Segundo. Comunicar esta listaxe do anexo aos respectivos concellos e publicala tamén para os efectos da súa consulta na páxina web da Consellería de Presidencia, Administracións Públicas e Xustiza.
Terceiro. As persoas que non figurasen na listaxe do anexo e cumpran cos requisitos para esta distinción deberán solicitar a súa inclusión a través dos respectivos concellos, que remitirán as preceptivas certificacións de cumprimento dos requisitos a esta unidade directiva para a resolución correspondente, no prazo de 10 días.
Santiago de Compostela, 30 de maio de 2016
RESOLUCIÓN do 19 de maio de 2016, da Secretaría Xeral Técnica da Consellería de Presidencia, Administracións Públicas e Xustiza, pola que se dá publicidade aos convenios de colaboración subscritos por esta consellería no primeiro cuadrimestre do ano 2016.
Vicepresidencia e Consellería de Presidencia, Administracións Públicas e Xustiza — III. Outras disposicións — 14/06/2016

O artigo 11 da Lei 4/2006, do 30 de xuño, de transparencia e boas prácticas na Administración pública galega (DOG núm. 136, do 14 de xuño) impón a cada consellería da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no cuadrimestre anterior.
En consecuencia, e para dar cumprimento a esa obriga,
Artigo 1
Dar publicidade á relación dos convenios subscritos pola Vicepresidencia e Consellería de Presidencia, Administracións Públicas e Xustiza nos meses de xaneiro, febreiro, marzo e abril do ano 2016, que se incorpora como anexo I a esta resolución.
Artigo 2
Dar publicidade á relación dos convenios subscritos pola Vicepresidencia e Consellería de Presidencia, Administracións Públicas e Xustiza nos meses de xullo, agosto, setembro, outubro, novembro e decembro do ano 2015, que se incorpora como anexo II a esta resolución.
Santiago de Compostela, 19 de maio de 2016
CORRECCIÓN de erros. Resolución do 31 de maio 2016, da Dirección Xeral de Educación, Formación Profesional e Innovación Educativa, pola que se ditan instrucións para o acceso e a admisión do alumnado ás ensinanzas profesionais de artes plásticas e deseño para o curso 2016/17.
Consellería de Cultura, Educación e Ordenación Universitaria — III. Outras disposicións — 17/06/2016

Advertido erro na devandita resolución, publicada no Diario Oficial de Galicia núm. 111, do luns 13 de xuño de 2016, é necesario facer a seguinte corrección:
Na páxina 24016, no anexo V, punto III. Tribunais avaliadores das probas de acceso ás ensinanzas profesionais de grao superior, que actuarán na EASD Mestre Mateo, en Santiago de Compostela.
a) Tribunal avaliador das probas de acceso aos ciclos formativos de grao superior:
Ilustración, Arquitectura efémera, Proxectos e dirección de obras de decoración, Xoiaría artística, Modelismo da indumentaria e Estilismo da indumentaria, onde di: «vogal 2º titular Carmen Lage Veloso», debe dicir: «vogal 2º titular María Virginia Barros Angueira».
Na páxina 24017, no anexo V, punto III. Tribunais avaliadores das probas de acceso ás ensinanzas profesionais de grao superior, que actuarán na EASD Mestre Mateo, en Santiago de Compostela.
b) Tribunal avaliador das probas de acceso aos ciclos formativos de grao superior:
Fotografía, Cerámica artística, Gravado e técnicas de estampación, Técnicas escultóricas, Escultura aplicada ao espectáculo, Dourado, prateado e policromía, Ebanistería artística e Gráfica publicitaria, onde di: «presidente titular Javier Macho Erias», debe dicir: «presidente titular Juan José Díaz Vieites»; e onde di: «presidente suplente Juan José Díaz Vieites», debe dicir: «presidenta suplente Milagros Sánchez Landeira».
CORRECCIÓN de erros. Orde do 6 de xuño de 2016 pola que se autorizan proxectos experimentais de formación profesional dual de ciclos formativos de formación profesional en centros educativos, en colaboración con diversas entidades.
Consellería de Cultura, Educación e Ordenación Universitaria — III. Outras disposicións — 17/06/2016

Advertidos erros na devandita orde publicada no
Diario Oficial de Galicia
nº 114, do 16 de xuño de 2016, cómpre facer as seguintes correccións:
Na páxina 24601, no artigo 7, punto 3, onde di: «…das especialidades establecidas no
curriculum vitae
correspondente.»,debe dicir: «…das especialidades establecidas no currículo correspondente.».
E na páxina 24602, no artigo 10, punto 1, onde di: «…establecidos no
curriculum vitae
do ciclo formativo…», debe dicir: «…establecidos no currículo do ciclo formativo…».
CORRECCIÓN de erros. Decreto 72/2016, do 9 de xuño, polo que se autorizan e se regulan determinados sistemas de eliminación de subprodutos animais non destinados ao consumo humano en Galicia e se concretan determinados aspectos sanitarios das explotacións porcinas.
Consellería do Medio Rural — III. Outras disposicións — 01/07/2016

Advertidos erros no citado decreto, publicado no DOG nº 118, do 22 de xuño de 2016, é necesario efectuar as seguintes correccións:
1. Na páxina 25801, na disposición adicional segunda, onde di: «…entenderanse por «casco urbano» os asentamentos de poboación suficiente e efectiva constitutivos de núcleos de poboación formados, na data de solicitude da licenza municipal correspondente da nova explotación porcina, por edificacións de uso residencial con separación entre elas inferior aos 25 metros...», debe dicir: «…entenderase por «casco urbano» os asentamentos de poboación suficiente e efectiva constitutivos de núcleos de poboación formados, na data de solicitude do título habilitante correspondente da nova explotación porcina por, cando menos, 10 edificacións de uso residencial con separación entre elas inferior aos 25 metros…».
2. Na páxina 25802, no anexo I, onde di: «Polas características da zona, córrense se entrañan riscos ...», debe dicir: «Polas características da zona córrense riscos...».
CORRECCIÓN de erros. Orde do 9 de xuño de 2016 pola que se regula o procedemento para o reintegro individual de gastos por asistencia a actividades de formación do profesorado non universitario para o ano 2016.
Consellería de Cultura, Educación e Ordenación Universitaria — III. Outras disposicións — 01/07/2016

Advertido erro na devandita orde, publicada no
Diario Oficial de Galicia
número 122, do mércores 29 de xuño de 2016, consistente na omisión do anexo II, procédese á súa publicación.
RESOLUCIÓN do 4 de xullo de 2016, da Secretaría Xeral Técnica da Consellería do Mar, pola que se dá publicidade dos convenios de colaboración subscritos na anualidade 2015.
Consellería do Mar — III. Outras disposicións — 28/07/2016

O artigo 15 da Lei 1/2016, do 18 de xaneiro, de transparencia e bo goberno (DOG núm. 30, do 15 de febreiro) impón a cada consellería da Xunta de Galicia a obriga de publicar no Diario Oficial de Galicia unha relación dos convenios subscritos.
En consecuencia, e para dar cumprimento a esa obriga
Artigo único
Darlle publicidade á relación dos convenios pendentes subscritos pola Consellería do Mar na anualidade 2015, que se incorpora como anexo a esta resolución.
Santiago de Compostela, 4 de xullo de 2016
CORRECCIÓN de erros. Resolución do 9 de xuño de 2016, da Secretaría Xeral de Emprego, pola que se ordena o rexistro, o depósito e a publicación no Diario Oficial de Galicia, do acordo de prórroga da ultraactividade do III Convenio colectivo do persoal laboral de administración e servizos da Universidade de Vigo.
Consellería de Economía, Emprego e Industria — III. Outras disposicións — 28/07/2016

Advertido erro na devandita resolución publicada no Diario Oficial de Galicia nº 127, do 6 de xullo de 2016, é necesario facer as seguintes correccións:
Na denominación da resolución, onde di: «Resolución do 9 de xuño de 2016, da Secretaría Xeral de Emprego, pola que se ordena o rexistro, o depósito e a publicación no Diario Oficial de Galicia, do acordo de prórroga da ultraactividade do III Convenio colectivo do persoal laboral de administración e servizos da Universidade de Vigo», debe dicir: «Resolución do 9 de xuño de 2016, da Secretaría Xeral de Emprego, pola que se ordena o rexistro, depósito e a publicación no Diario Oficial de Galicia do acordo de prórroga da ultraactividade do II Convenio colectivo do persoal laboral de administración e servizos da Universidade de Vigo».
Na páxina 28734 na orde do día, onde di: «… é o momento de acordar, se procede, a prórroga do III Convenio colectivo…», debe dicir: «... é o momento de acordar, se procede, a prórroga do II Convenio colectivo...».
Na páxina 28734 no punto 1 da orde do día, onde di: «Acordo de prórroga da ultraactividade do III Convenio colectivo do persoal laboral de administración e servizos da Universidade de Vigo», debe dicir: «Acordo de prórroga da ultraactividade do II Convenio colectivo do persoal laboral de administración e servizos da Universidade de Vigo».